RÅDETS KONKLUSIONER

af 27. september 1999

om resultaterne af den offentlige høring om grønbogen om konvergens (navnlig aspekterne vedrørende mediesektoren og den audiovisuelle sektor)

(1999/C 283/01)

RÅDET FOR DEN EUROPÆISKE UNION,

1) SOM HENVISER TIL Rådets konklusioner af 24. september 1998 om den europæiske audiovisuelle konference om den digitale tidsalders udfordringer og muligheder(1);

2) SOM ERINDRER OM resolutionen vedtaget af Rådet og repræsentanterne for medlemsstaternes regeringer, forsamlet i Rådet den 25. januar 1999, om public service-radio- og tv-virksomhed(2);

3) SOM ERINDRER OM Rådets konklusioner af 22. april 1999 om resultaterne af den offentlige høring af grønbogen om konvergens;

4) SOM ER OPMÆRKSOM PÅ drøftelserne vedrørende det eventuelle omfang samt fordele og ulemper ved selvergulering på medieområdet som fremhævet af deltagerne i ekspertseminaret i Saarbrücken om selvregulering på medieområdet,

5) NOTERER SIG, at Kommissionen i sin meddelelse af 9. marts 1999 vedrørende resultatet af den offentlige høring om grønbogen om konvergens forelægger en række hovedpunkter af særlig relevans for den audiovisuelle sektor og oplyser, at den i en supplerende meddelelse vil forelægge en mere detaljeret liste over regulerende principper;

6) NOTERER SIG, at meddelelsen med hensyn til reguleringens rolle generelt bekræfter det fortsatte behov for at opfylde en række målsætninger af samfundsmæssig betydning (som f.eks. beskyttelse af mindreårige og menneskelige værdier, kulturel og sproglig mangfoldighed og pluralisme), idet det samtidig erkendes, at der er behov for at stimulere investeringerne navnlig i nye audiovisuelle tjenesteydelser;

7) NOTERER SIG, at meddelelsen med hensyn til indholdet generelt anerkender, at aktioner, der har til formål at fremme europæisk indhold af høj kvalitet, vil kunne spille en væsentlig rolle;

8) UNDERSTREGER, at ud over de tekniske og økonomiske aspekter er også de sociale, kulturelle og demokratiske aspekter af stor betydning for informationssamfundet;

9) ER OVERBEVIST OM behovet for en løbende evaluering og eventuel tilpasning af reguleringsordningerne på nationalt og europæisk niveau under hensyn til subsidiaritetsprincippet;

10) NOTERER SIG, at det anbefales, at bestemmelserne om infrastrukturen og bestemmelserne om indholdet behandles separat; med hensyn til bestemmelserne om infrastrukturen indebærer dette, at der heri må tages hensyn til behovet for at sikre offentlighedens adgang til et bredt sammensat medieindhold;

11) NOTERER SIG, at en sådan separation, for så vidt angår bestemmelserne om indholdet, medfører:

- at der fuldt ud tages hensyn til den audiovisuelle sektors specifikke forhold, om nødvendigt navnlig ved en vertikal og sektrobestemt tilgang, baseret på den nuværende reguleringsstruktur samt på samfundsmæssige målsætninger

- at der anvendes en relevant reguleringsordning for nye tjenesteydelser, efter passende høring og drøftelse, idet det anerkendes, at markedets reaktioner er uforudsigelige, og at der er behov for en betydelig førstegangsinvestering i forbindelse med disse tjenesteydelsers lancering, samtidig med at der opretholdes en relevant beskyttelse af mindreårige, træffes foranstaltninger til beskyttelse af forbrugerne og tages hensyn til andre væsentlige samfundsmæssige interesser

- at selvregulering med fordel kunne supplere regulering og bidrage til, at der opnås den rette balance mellem fremme af udviklingen af åbne og konkurrencedygtige markeder og sikring af målsætninger af samfundsmæssig betydning;

12) UNDERSTREGER, at høringen som svar på de tre valgmuligheder, som Kommissionen fremlægger i sin grønbog(3), også viser et klart flertal for en gradvis udvikling af reguleringen af indholdet på grundlag af eksisterende strukturer;

13) UNDERSTREGER, med henblik på udviklingen af nye teknologier, at en afbalanceret og gennemsigtig løsning på spørgsmålet om, hvordan public service-radio- og tv-virksomhed bedst kan fortsætte med at spille sin rolle fuldt ud i dette nye miljø, navnlig bør:

- bekræfte medlemsstaternes kompetence til at tildele, definere og tilrettelægge public service-opgaverne i hver enkelt medlemsstat i overensstemmelse med protokollen om offentlig radio- og tv-virksomhed, der er kynttet til Amsterdam-traktaten

- tilskynde de organisationer, der har fået overdraget opgaver i forbindelse med offentlig radio- og tv-virksomhed, til at udnytte ny teknologi og i den forbindelse finde nye måder at fastholde og udvide deres publikum på for at løse disse opgaver;

14) OPFORDRER Kommissionen til, at den med forbehold af traktatens bestemmelser

- tager hensyn til disse konklusioner under udarbejdelsen af den meddelelse, der er nævnt under punkt 5, idet den erkender og behandler den audiovisuelle sektors specifikke forhold og tager hensyn til demokratiske, sociale og kulturelle behov

- tagen hensyn til resultatet af høringen ved udarbejdelse af forslag med henblik på foranstaltninger til styrkelse af den europæiske audiovisuelle industri, herunder multimedieindustrien;

15) NOTERER SIG, at Kommissionens første aktioner med hensyn til indholdet vil omfatte kontrol af medlemsstaternes gennemførelse og anvendelse af det ændrede direktiv om fjernsyn uden grænser.

(1) EFT C 306 af 6.10.1998, s. 1.

(2) EFT C 30 af 5.2.1999, s. 1.

(3) De tre valgmuligheder er:

1) bygge videre på de nuværende strukturer

2) udvikle en separat lovgivningsmodel for nye aktiviteter, som skal gælde side om side med lovgivningen for radio- og tv-spredning

3) gradvis indføre en ny lovgivningsmodel, som dækker hele udbuddet af eksisterende og nye tjenester.